**Notica ob razstavi *Ilustracije in slike,* Galerija PeF, Ljubljana 2017**

**Mnogoličnost in istorodnost**

Razstavljena ciklusa del, ki sta nastajala pretežno v istem časovnem obdobju, sta iz dveh raznovrstnih, a istorodnih področij.

Prvo je slikarstvo, moja domača domena, ki se odvija počasi in kontinuirano od študija dalje. Drugo področje je knjižna ilustracija za otroke, s katero sem se spogledovala takorekoč od otroštva dalje. Obvezen del mojih študijskih in neštudijskih ekskurzij po tujini so bili od nekdaj obiski knjigarn. Tam sem se napajala ob kvalitetnih, likovno usmerjenih slikanicah, ki na knjižnih policah zavzemajo precej več prostora, kakor pri nas. A v času iskanja in formiranja lastne avtorske identitete sem knjižno ilustracijo razumela kot nedostopno in rezervirano za bolj izurjene risarje. Na koncu je bila predvsem eksistenčna nuja, da s soprogom pesnikom izpeljeva še kakšen umetniški projekt, tisto, kar je sprožilo realizacijo slikanice *Morje.*

Ilustracijo zdaj vidim kot nujni eksperimentalni pobeg iz svoje ustaljene prakse, v katerem si lahko privoščim ogromno svobode. Takšne ekspedicije v bolj deroče rokave, ko moraš v iskanju ravnotežja poprijeti še za kakšno drugo orodje, da uspešno prideš do konca, so mogoče za vsakega ustvarjalca dobrodošle. Lahko vodijo do mnogoličja. Zame je bistveno prepletanje pridobljenih izkušenj z dostojno izpeljavo vseh tistih priložnosti, pred katere me postavlja lastni ustvarjalni nemir.